Gar wallalen nniḍen i yessexdem umedyaz akken ad d-yessenfali asugnan n yinig di tmedyazt-is d assemres n yizamulen i d-yeddem neɣ i d-yerḍel seg ugama, akka am yifrax iminigen ara d-naf ttuɣalen-d s waṭas deg tmedyazt-is imi tugna n ufrux iminig, tessawaḍ-d tudert n umdan iminig di yal adeg deg umaḍal, aya si tama, si tama nniḍen akenni neɣ aserwes gar snat n tugniwin-ayi ad aɣ-yawi ɣer wayen akk i tentyezdin deg tmiḍrant n tikli d ucali seg umḍiq ɣer wayeḍ d anadi ɣef tugnatin n tudert i iwenɛen, d tarula seg yir adeg d yir ansayen d yir leḥkem.